জর্জ এবং জোয়ান ক্যানিং-এর কনিষ্ঠ সন্তান ছিলেন চার্লস ক্যানিং। লন্ডনের ব্রম্পটনে ওঁর জন্ম হয়। ১৮৩৩ সালে তিনি গণিতে দ্বিতীয় শ্রেণিতে স্নাতক ডিগ্রি লাভ করেন। ১৮৩৬-এ ব্রিটিশ পার্লামেন্টের হাউজ অব কমন্সের সদস্য নির্বাচিত হন। পরে হাউজ অব লর্ডসের সদস্য হন। ব্রিটিশ রাজকীয় জাদুঘর বা গ্রেট ব্রিটেনের পোস্টমাস্টার জেনারেল হিসাবে কাজ করেও তিনি সরকারি কাজে প্রশাসনিক দক্ষতার পরিচয় দেন। ১৮৫৬-র ফ্রেব্রুয়ারিতে তিনি ভারতের গভর্নর-জেনারেল হিসাবে নিয়োজিত হন। সস্ত্রীক তিনি চলে আসেন এই দেশে। ভারত সম্পর্কে ওঁদের আগ্রহ ছিল বরাবরেরই। অতএব, এই দেশ সম্পর্কে বিশদে জানবার তাগিদেই তিনি এবং তাঁর স্ত্রী দু’জনে মিলে এদেশের অধিবাসীদের উপর একটি সমীক্ষা করেছিলেন। ১৮৫৭ ও ১৮৬৮ সালে ওঁদের এই কাজ ‘পিপল অব ইন্ডিয়া’ শিরোনামে নামে আটটি খণ্ডের বই আকারে প্রকাশ পায়। ১৮৫৭-য় ভারতে সিপাহী বিদ্রোহের সূচনা হয়। এই সময় ওঁর কাজ এবং সাহসী ভূমিকার জন্য তিনি প্রশংসিত হন। ১৮৫৮ সালে ব্রিটিশ ভারতের প্রথম ভাইসরয় হিসাবে তিনি দায়িত্বভার নেন। ‘দ্য ভিসি কাউন্ট ক্যানিং’ নামেও তিনি পরিচিত ছিলেন। তিনি আর্ল ক্যানিং এবং মৃত্যুর কিছু আগে নাইট অব গার্টার উপাধি লাভ করেন।